section_heading: Životopis
paragraph_text: Rođen je u Jastrebarskom, gdje je i stupio u franjevački red. Obrazovanje je stekao na Trsatu, gdje mu je učitelj i mentor bio Franjo Glavinić. Studij nastavlja u Italiji. Nakon završetka studija djeluje u Rimu, gdje je u službi Zbora za širenje vjere cenzurirao izdanja na hrvatskom jeziku i radio na sjedinjenju pravoslavnih kršćana u Hrvatskoj s rimskom crkvom. U Rimu je objavljivao hrvatske glagoljske knjige te priređivao liturgijske knjige i katekizme. Pod utjecajem rusinskih unijata koji su boravili u Rimu i potporom Zbora za širenje vjere, u hrvatsko-glagoljske knjige unosio je mnogo rusizama. Za rimsku kuriju obavljao je i vjerske i diplomatske poslove u Njemačkoj, Poljskoj, Rusiji i Ugarskoj. Mnoštvo djela mu je ostalo u rukopisu.